《和喜雪》
宋代·吕陶

向夕层云结，黎明漫漫飞。山川都变色，松竹倍生辉。

共喜飘方密，翻忧落渐稀。阴功施黑律，寒侯应璿玑。

右席延文客，先涂奉玉妃。二仪清景混，四野远光围。

爱日因藏照，狂飙间作威。三冬兹有得，一谷敢言饥。

渴望于时久，华心在物微。霈然蒙大润，化力少知归。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。